b'\n_START_ARTICLE_\nOtranto\n_START_SECTION_\nZgodovina\n_START_PARAGRAPH_\nOtranto stoji na mestu nekdanjega Hydrusa ali Hydruntuma, ki so ga zgradili Grki. V vojnah epirskega kralja Pira (3. stoletje pr. n. \xc5\xa1t.) in v Hanibalovih vojnah je bilo mesto nasprotnik Rima._NEWLINE_V rimskih \xc4\x8dasih je mesto spadalo v provinco Kalabrijo. Otrantsko pristani\xc5\xa1\xc4\x8de je najbli\xc5\xbeje vzhodni jadranski obali, zato je bilo kot izhodi\xc5\xa1\xc4\x8de za plovbo proti vzhodu verjetno pomembnej\xc5\xa1e od Brundisiuma, dana\xc5\xa1njega Brindisija._NEWLINE_Mesto je bilo v 8. stoletju nekaj \xc4\x8dasa v posesti vojvode Aregisa II. Beneventskega. V posesti bizantinskega cesarstva je ostalo do leta 1068, ko se je kot eno zadnjih apulskih mest vdalo Normanom Roberta Guiscarda. Po odhodu Bizantincev je postalo del Tarantske kne\xc5\xbeevine._NEWLINE_Leta 1480 so se v bli\xc5\xbeini Otranta izkrcali otomanski Turki in brez opozorila napadli in zavzeli mesto. Na pape\xc5\xbeev poziv na kri\xc5\xbearsko vojno proti Turkom se je zbrala velika kr\xc5\xa1\xc4\x8danska vojska pod poveljstvom Ferdinanda I. Neapeljskega. Zanimivo je, da je bila med kri\xc5\xbearji tudi velika vojska Mad\xc5\xbearov Matije Korvina, ki so se udele\xc5\xbeili vojne kljub pogostim prepirom z Italijani. Neapeljska vojska se je s Turki spopadla leta 1481, jih uni\xc4\x8dila in osvobodila Otranto. Mesto je bilo po dveh bitkah tako uni\xc4\x8deno, da si ni nikoli ve\xc4\x8d opomoglo. Umrlo je pribli\xc5\xbeno 12.000 prebivalcev, med katerimi je bil tudi \xc5\xa1kof \xc5\xa0tefan Pendinelli, ki so ga Turki \xc5\xbeivega pre\xc5\xbeagali. Mnogim \xc5\xbertvam so dali na izbiro islam ali smrt in pred mestom so zato obglavili 800 ljudi. Na te stra\xc5\xa1ne dogodke danes spominja\xc2\xa0\xc2\xbbdolina mu\xc4\x8dencev\xc2\xab._NEWLINE_Leta 1537 je Otranto in trdnjavo Castro zavzel slavni tur\xc5\xa1ki gusar in admiral Hajrudin Barbarossa. Turke so kmalu pregnali iz mesta in cele Pulije_NEWLINE_Leta 1804 so v mesto naselili francoski garnizon, ki je nadziral premike angle\xc5\xa1kega ladjevja. V okviru Napoleonovega Neapeljskega kraljestva je bila leta 1809 za Napoleonovega policijskega ministra Josepha Fouch\xc3\xa9ja ustanovljena Vojvodina Otranto. Fouch\xc3\xa9jeva dru\xc5\xbeina je nosila naslov otrantskih vojvod \xc5\xa1e po njegovi smrti._NEWLINE_Leta 1997 je pred mestom utonilo mnogo albanskih emigrantov, ki jih je\xc2\xa0\xc2\xbbpo nesre\xc4\x8di\xc2\xab\xc2\xa0potopila italijanska mornarica. Albanci se nesre\xc4\x8de spominjajo kot ene najve\xc4\x8djih v svoji novej\xc5\xa1i zgodovini.'